Kristian Thulesen Dahl (DF), 2001-02-06:
Så håber jeg, at jeg får svar i denne runde, for jeg tror
ikke, det har været tid, hr. Kaalund har manglet.
Sagen er: Kan hr. Kaalund ikke erkende én gang for alle, at hvis man erstatter stikprøvevis kontrol af personer på selve grænsen med baglandspatruljering, og baglandspatruljeringen skal være lige så effektiv som stikprøvekontrollen på selve grænsen, vil det alt andet lige betyde en enorm oprustning i det syd- og sønderjyske område? Bliver det ikke sådan, hvis man skal have en virkelig markant registrering, hvor man rent vilkårligt skal stoppe bil efter bil efter bil på motorvejsnettet i det syd- og sønderjyske område og skal åbne bagagerummet og rode det hele igennem, og den kontrol skal være lige så effektiv som en kontrol på grænsen, hvor der sidder garvede politifolk, som kan se, hvis der er noget lusket ved en person, der er på vej over grænsen?
Kan hr. Kaalund ikke erkende det?
Til det her sidste: Man kan godt bagatellisere det, men det var faktisk Venstres egen EU-ordfører, der sammen med vist nok De Konservatives ditto kom med synspunkter her for et par dage siden om at præcis det her med den udvikling, der finder sted med det grænseløse Europa og lignende, nødvendiggør ens regler, og at man ikke i længden kan opretholde særlige danske indvandringsregler, familiesammenføringsregler i forhold til de andre EU-lande.
Det var sådan set bare den tråd, jeg valgte at følge, i
lyset af at jeg mener, det har noget med denne sag at gøre.
Det er meget vanskeligt helt at overskue, hvordan vi i praksis i Danmark kan have markant anderledes regler på de her områder, hvis man ikke har nogen form for grænsekontrol, der i praksis regulerer indvandringen til Danmark, og det er det, jeg gerne vil have fru Birthe Rønn Hornbechs holdning til, i stedet for et langt foredrag om et eller andet beslutningsforslag, der vist nok er på vej.
Det andet spørgsmål var så det her med, at fru Birthe Rønn Hornbech naturligvis er bekendt med, at der sidste år blev taget 3.300 ved grænsen, som forsøgte illegalt at komme over.
Er det ikke en god idé, at man lige rådgiver dem om, at der fremover ingen grund er til, at de forsøger at luske sig over en eller anden mark i ly af mørket med risiko for, at alle og enhver, der måtte komme forbi, kan se, at der vist er noget galt her, eller politipatruljerne kan se det?
De kan bare tage en bil og lige så stille og roligt køre op på motorvejen.
Det er langt mere trygt, for det er vanskeligt at forestille sig, at de mobile enheder, der måtte komme kørende på motorvejsnettet oppe ved Kolding, eller hvor de skal køre, lige skulle rende ind i den bil.
Man må altså have mig meget undskyldt det her med de familiesammenføringsregler, men det, jeg hører fru Birthe Rønn Hornbech sige, er, at Venstre går ind for en meget skrap politik på de her områder, indtil der står EU foran tingene, og så er det sådan set ligegyldigt, så kan det få lov til at sejle derudad.
Hvis EU skulle vedtage en meget slap indvandringspolitik, så er Venstre sådan set med på det, fordi det er en nødvendig udvikling, at vi har fælles regler på det her område, men indtil da vil Venstre have lov til at holde den høje profil. Er det ikke i virkeligheden det, fru Birthe Rønn Hornbech står heroppe og siger, og er det ikke derfor, jeg ikke kan få et klart svar på de udtalelser, Venstres EU-ordfører kom med på det her område for ganske få dage siden?